
–	so zreteľom na svoje predchádzajúce uznesenia o Číne,
–	so zreteľom na článok 144 ods. 5 a článok 132 ods. 4 rokovacieho poriadku,
A. 	keďže od roku 1999 Komunistická strana Číny systematicky prenasleduje náboženské hnutie Falun kung s cieľom zlikvidovať ho; keďže sloboda náboženského vyznania sa v Čínskej ľudovej republike (ďalej len „ČĽR“) zhoršuje; keďže cenzúra a sledovanie pomocou technológií sú ústredným prvkom tejto represie; keďže v článku 36 ústavy ČĽR sa stanovuje, že jej občania musia požívať slobodu náboženského vyznania; 
B. 	keďže je zdokumentované, že v dôsledku prenasledovania Komunistickou stranou Číny od roku 1999 prišli o život tisíce privŕžencov hnutia Falun kung; keďže privŕženci hnutia bývajú často zadržiavaní a údajne vystavení mučeniu, psychickému zneužívaniu a odoberaniu orgánov, len aby sa zriekli svojej viery; 
C. 	keďže 12. mája 2023 boli prívrženci hnutia Falun kung Ding Yuande a jeho manželka Ma Ruimei zatknutí bez zatykača; keďže pani Ma bola prepustená na kauciu, ale následne ju zastrašovala polícia kvôli záchrannej kampani ich syna v zahraničí; 
D. 	keďže pán Ding bol zadržiavaný osem mesiacov bez návštev rodinných príslušníkov; keďže 15. decembra 2023 bol odsúdený na tri roky odňatia slobody s pokutou 15 000 CNY; keďže sa proti rozsudku odvolal; 
1. 	naliehavo vyzýva ČĽR, aby okamžite ukončila prenasledovanie prívržencov hnutia Falun kung a iných menšín vrátane Ujgurov a Tibeťanov; žiada okamžité a bezpodmienečné prepustenie pána Dinga a všetkých privŕžencov hnutia Falun kung v Číne; 
2. 	vyzýva ČĽR, aby ukončila domáce a nadnárodné sledovanie a kontrolu, ako aj potláčanie slobody náboženského vyznania; naliehavo vyzýva ČĽR, aby dodržiavala svoje záväzky vyplývajúce z medzinárodného práva a svojej vlastnej ústavy, pokiaľ ide o dodržiavanie a ochranu ľudských práv; 
3.	vyzýva všetky členské štáty EÚ, aby pozastavili zmluvy o vydávaní osôb s ČĽR;
4. 	zdôrazňuje, že dodržiavanie ľudských práv, demokracie a zásad právneho štátu by malo byť stredobodom vzťahov medzi EÚ s Čínou; vyzýva EÚ a jej členské štáty, aby podporovali a uľahčovali medzinárodné vyšetrovanie prenasledovania príslušníkov hnutia Falun kung a spomínali otázku prenasledovania náboženských menšín počas všetkých politických dialógov a dialógov o ľudských právach s čínskymi orgánmi; vyzýva členské štáty a delegáciu EÚ v ČĽR, aby monitorovali súdne konania; 
5. 	vyzýva EÚ a jej členské štáty, aby verejne odsúdili zneužívanie transplantácie orgánov v Číne a využívali globálny sankčný režim EÚ v oblasti ľudských práv a vnútroštátne sankčné režimy v oblasti ľudských práv voči všetkým páchateľom a subjektom, ktoré prispeli k prenasledovaniu príslušníkov hnutia Falun kung v Číne a v zahraničí; zdôrazňuje, že opatrenia EÚ by mali zahŕňať zamietnutie víz, zmrazenie aktív, vyhostenie z území EÚ, trestné stíhanie, a to aj na základe extrateritoriálnej právomoci,  a vznesenie medzinárodných obvinení z trestnej činnosti; 
6. 	poveruje svoju predsedníčku, aby postúpila toto uznesenie inštitúciám EÚ, vládam a parlamentom členských štátov a vláde a parlamentu ČĽR. 

